《别惠山赠璋山主》
宋代·萧渊

三年爱山来几回，携筇蹑履真悠哉。片石可枕云可偎，愆期不到萦吾怀。

中藉高僧还有才，能与佳胜为良媒。汲泉煮茗何欢咍，松边竹下容琴杯。

我嗟官满今还台，欲去不忍须重来。慇勤慇勤孰与偕，寒猿老鹤声相哀。

山有情兮韫琼瑰，愿泉无穷兮滋九垓。它时再赏登崔嵬，约师把手忘形骸。

作者简介：吉州庐陵人。宁宗时襄州兵乱，藉岳州为根本。有司辟为通判，摄州军，规画整肃，外压湖盗，内控江南，一时倚赖。